Бын куэд зыпI анэхэм зыщIагъакъуэ
Къэбэрдей-Балъкъэрым и Аруан районым демографие щытыкIэр щофIакIуэ: цIыху мин къэс сабий къалъхуагъащIэу 19-м щIигъу хуозэ, абы щыгъуэм и республикэм а бжыгъэр ику иту зэрыщыхъур 16-щ.
2010 гъэ лъандэрэ районым къихъуэ сабийхэм я бжыгъэм псынщIэу хохъуэ. Къапщтэмэ, 2010 гъэм сабий 880-рэ, 2011 гъэм — 908-рэ дунейм къытехьамэ, 2012 гъэм а бжыгъэр 1027-рэ хъуащ. Апхуэдэ зыужьыныгъэр и фIыщIэщ «Анэ мылъкум», акушер, педиатрие IуэхущIапIэхэм я лэжьыгъэр хъарзынэу зэрызэтеублам, бынунагъуэшхуэхэм яIэ пщIэм зэрыхэхъуэм.
А унэтIыныгъищымкIи районым лэжьыгъэшхуэ щокIуэкI. Нарткъалэ дэт лъхуапIэ унэмрэ сабий поликлиникэмрэ республикэм щыIэ апхуэдэ IуэхущIапIэ нэхъыфIхэм хабжэ. «Анэ мылъкур» зезыгъакIуэ Пенсэ фондым и район къудамэм абы теухуа законым лэжьэн зэрыщIидзэрэ лъэIу тхылъу 3610-рэ щIалъхьащ, абыхэм ящыщу 2441-м ар къагъэсэбэпащ.
Районым бынунагъуэшхуэу 1000-м щIигъу исщ, абы щыщу 10-м сабиипщI е нэхъыбэ яIэщ. А унагъуэхэм щIэх-щIэхыурэ къэралым и дэIэпыкъуныгъэ ялъос. Апхуэдэу ахэр ягъэпэжащ «Анагъэм и щIыхь», «Лъагъуныгъэмрэ пэжыгъэмрэ папщIэ» медалхэмкIэ. СабиипщI щапI унагъуэхэм «Анагъэм и щIыхь» дамыгъэр щраткIэ, абы дыщIагъу сабий къэс хуэзэу сом мини 10, апхуэдэу «Газель» автомашинэ тыгъэ хуащI. ЩIыналъэм щыпсэу бынунагъуэшхуэу 5-м иратащ транспорт.
Абы къищынэмыщIауэ, илъэс къэс гъэ еджэгъуэщIэм ирихьэлIэу, унагъуэ хуэмыщIахэм щыпсэу цIыкIухэм сом мин тIурытI ират, апхуэдэхэм ядэIэпыкъуным хуэунэтIауэ ирагъэкIуэкIа щэбэт щIыхьэхум и фондым къыхэкIыу. Сабийхэмрэ унагъуэмрэ защIэгъэкъуэнымкIэ щIыналъэ центрым бын куэд зыпI анэхэм зэрыхъукIэ защIигъакъуэу Iуэхугъуэ зэхуэмыдэхэр зэфIегъэкI.
Сокъур Риммэ.
